
".... Mert tükre vagyok én itt mindennek...." - 
Tudás alapú élet, életmód a Hunyor és a Marcal mentén

Szakmai beszámoló
"Egy kincs van minden nemzetnek adva.."- Édes anyanyelv tábor

A tábor  helyszíne: Kiscsősz és a Somló-hegy
A tábor időpontja: 2018. szeptember 21-25.
A  tábor időtartama: 5 nap
A tábor célcsoportja a lakosság, különös tekintettel a köznevelésben részt nem vevők, ifjúsági és felnőtt korosztály, kiemelten a hátrányos/halmozottan hátrányos helyzetűek köre, a minimum 20 fő volt.

Képzés módszerei:

Oktatási módszereink: előadás, szemléltetés, kooperatív oktatási módszer, szerepjáték, szituációs játék, önálló- és kiscsoportos foglalkozások- 
Fejlesztendő kompetenciák:

Felmérik a saját beszédkészségeiket, anyanyelvi képességeiket, választékos beszédhasználatuk milyen szinten tart. Nagyon részletesen tanulják meg a szöveg felépítéséhez vezető utat, ami által már logikai fejlődés megy végbe egy szövegszerkesztés esetében. Ezen kívül a gyakorlatban is próbáljuk őket fejleszteni „lazítani” a különböző szituációs, és párbeszédes játékok által. 
Anyanyelvi kompetencia:

Fejlődik a csapattagok közötti hatékony kommunikáció. A verbális és nonverbális készségek fejlesztése. A mimika és szemkontaktus fontosságára ösztönzés.

Fejlődik retorikai készségük, olvasott szövegértési képességük., kifejezőkészségük
Személyes kompetenciák:

Az önbizalom, önkontroll, megbízhatóság, alkalmazkodás, fejlesztése. Ezentúl beszédkészség javításán keresztül történő belső önértékelés változás. 
A tábor 5 napon keresztül zajlott a Kiscsőszi Interaktív Faluház udvarán és a Somló hegyen. Táborban naponta 3 foglalkozásvezető (Navratil Andrea, Hahn Kakas István, Pintér Zsolt) foglalkoztatta a táborban résztvevőket. A foglalkozásvezetők komplex oktatási módszert választottak a táborban résztvevők számára. A három oktató egymással együttműködve tartotta meg az órákat, ezáltal még nagyobb odafigyelést kaptak a tábori résztvevők. Vendégelőadóként a Fláre Beás zenekar és Hrúz Dénes színesítette a tábor programját. 
A tábor célja: Az ötnapos program során közösen kiderítettük a csoport gyengeségeit és erősségeit a magyar nyelvkultúra területén. Erősítettük a beszédben jelen lévő alkotóképességüket a szövegformálás terén és megtanítottuk őket, hogyan figyeljenek a minőségi szöveg alkotására beszéd közben. Ezen felül rávezettük őket a szövegelemzésen keresztül a hallott szövegek értelmezésére és memorizálására is.  

Célunk volt, hogy merjenek kiállni saját véleményükkel a tábor végére és azt könnyebben formálják majd az elkövetkezendők során bizonyos helyzetekben.

Az első nap még kissé félénknek láttuk a csapatot, ezért az első pár órát ismerkedéssel, feszültségoldó játékokkal, és az egyének korlátainak felmérésével és adminisztrációval töltöttük el. A feladatok során a résztvevők megismerhették egymást, láthatták, hogy esetleg nincsenek egyedül a felmerülő problémájukkal. A közös játékok során kapcsolatfelvételre is lehetőség volt, és az egymásra utaltság erősítette a csoportkohéziót.

Ezek után tovább haladtunk a tábor fő témája felé. A napot elméleti oktatással folytattuk majd gyakorlati játékokkal próbáltuk érdekessé tenni a tudásanyagot. Szituációs játékok: A foglalkozásvezető által megadott szituáció eljátszása. Váltóláz (Szituáció megállítása és azon mozdulatból eredő helyzetből való áttérés más szituációba).
A második nap nagy százaléka elméleti oktatással zajlott végig. Többek között szó volt: a huzamosabb és rövidebb ideig tartó figyelemösszpontosításról és reflektálásról a foglalkozásvezető által adott anyagra. A nap folyamán felmerült a különböző szövegeknek az olvasási célnak megfelelő stratégiával való olvasásáról és értelmezéséről, és a Vajdaság népdalkultúrája és táji beszédkultúrájának, sajátosságainak elemzése. A nap végén egy kis kikapcsolódásra és szórakozásra rávezetve őket szerepcserés, szórakoztató és megmozgató játékokkal töltöttük el a közös időt.  A feladatok segítségével könnyebben tudnak majd az egyes szituációkban helyt állni, és szinte rutinszerűen kezelni a fellépő problémákat.
A harmadik napon a csoportnak nagyon tetszett az első órai tananyag, aminek következtében nagy lelkesedéssel indult neki a csapat a harmadik nap oktatásának. Az első órán a résztvevők új ismeretet szerezhettek az összetett szövegek, ill. szóbeli közlések ismertetésének vagy megértésének különböző technikák segítségével témában (jegyzetek, vázlatok, térképek, ill. beszéd, társalgás, utasítások, interjúk, viták). A következő téma tömör és világos kifejezésmód a beszédben, a mondottak mások általi megértésének ellenőrzése volt. A harmadik napon megismerkedtek még a Székelység népdalkultúrájának és annak, szövegközi tartalmának, háttér információinak jelentésével és értelmezésével. A nap végén különböző élethelyzeteket kellett eljátszaniuk a résztvevőknek.
A negyedik napi foglalkozások egy rendhagyó helyszínen történtek megtartásra. A Somló hegy csodálatos látványában igazi felüdülés volt a negyedik napi oktatás, mind a tábor résztvevőinek, mind a tábor oktatóinak. Az esztétikai és minőségi szövegalkotásra és a gazdagodás kulturális forrásokból témakörre éleződött ki az első foglalkozás. Rávezettük az embereket, hogy használjanak idegen nyelvű szavakat is, hiszen a mai hétköznapi beszédbe egyre jobban beágyazódtak és a mindennapi szövegalkotás részévé váltak. Emellett a különböző kultúrából is rengeteg olyan szó lapul mely a kifejezőképességet tudja segíteni. Segítséget nyújtottak az oktatók, hogyan lehet azonosítani a kapott közlésekben a személyes és kulturális gazdagodás forrásait és lehetőségeit.
 A negyedik napon megismerkedtek még a Felvidék népdalkultúrájának és annak, szövegközi tartalmának, háttér információinak jelentésével és értelmezésével. Utána pedig szituációs játékokat játszottunk a Beugró nevezetű társasjáték segítségével. 
A nap végén egy frissítő túrára indultunk a túravezetőnkkel, aki a Somló hegyen bemutatta a tábor résztvevőinek a Szent Ilona, Szent Margit és Szent Márton kápolnákat. Elmesélte történetüket és jellemezte azokat. A túra végén a Somló hegy tetején található kilátó tövében a Fláre Beás zenekar szórakoztatta a közönséget az elfogyasztott vacsora után.

Az ötödik nap folyamán az információ volt a középpontban. Szó esett az ,,Információk megkülönböztetéséről, információszerzés az érvelésekből, és információk, írott adatok és fogalmak fellelése, gyűjtése és feldolgozása tanulás és a tudás szisztematikus rendezése céljából” témáról.

Vendégelőadónk, Hrúz Dénes segítségével bevezettük a résztvevőket a népzene világába, ahol Dénes a zenei kíséretet biztosította egy hegedű segítségével, az énekek pontos dallam memorizációjához. Az utolsó óra foglalkozásán egy összegző fejlesztésfeltáró programot készítettünk, melyben mindenki önállóan nyilvánulhatott meg, kielemezve egyénenként a változást a kifejezőképességek terén. A tábor ideje alatt az elvégzett szituációs gyakorlatokat az utolsó nap kielemeztük. Minden szituációt egyesével, egyénenként megvizsgáltunk ugyanúgy, mint a szövegalkotás során. 
A tábor végeztével tartottunk egy közös értékelést a táborban lezajlott oktatással és programokkal kapcsolatban. A tábor résztvevői mind pozitívan vélekedtek a lezajlott táborról. Voltak külön események, amelyek külön kiemelést kaptak, ilyen volt a Somlón töltött nap is. A véleményük szerint sokkal jobban tudtak a természet ölében koncentrálni, és jobban tudtak azonosulni a feladatokkal, amiket végre kellett hajtaniuk. Nagyon szórakoztató kultúr programnak gondolták a Fláre Beás autentikus cigány népzenei együttes előadását is.  

Kedvezményezett szervezet:

Élő Forrás Hagyományőrző Egyesület

Cím: 8494 Kiscsősz, Kossuth L. u. 47.
email: cimbi@iplus.hu

www.hidakforum.hu 

www.eloforras.eu

